Kasper Roug (S), 2023-05-04:
Tak for det, formand.
Det skal lige siges, at jeg er standin for ordfører på området, Ida Auken, for hun var forhindret i dag.
I dag behandler vi jo beslutningsforslag B 76 fra Alternativet, og det handler om en grøn valgmulighed i alle offentlige køkkener inden udgangen af 2024.
I Socialdemokratiet er vi meget optaget af plantebaserede fødevarer og af, at der bliver spist mere grønt i de offentlige køkkener rundtomkring i landet.
Vi ser nemlig et stort potentiale i at omstille både vores kost og vores landbrug i en mere plantebaseret retning.
Det er der flere grunde til.
De plantebaserede fødevarer er løsningen på mange ting – klima, sundhed og mangel på plads til naturen.
Lad mig først tage sundheden.
Det er Københavns Universitet, der har regnet på de nye kostråd, som den socialdemokratiske regering indførte i sidste periode.
Vi vil som samfund kunne hente mellem 6 og 20 mia. kr. årligt i sundhedsøkonomiske gevinster, hvis kostrådene bliver fulgt.
Det indebærer især, at vi spiser flere grøntsager og bælgfrugter.
De plantebaserede fødevarer optager også langt mindre plads.
Lægger vi bare 10 pct. af det danske areal om fra en produktion af dyrefoder til produktion af plantebaserede fødevarer, vil vi her i Danmark kunne lave mad til 3 millioner flere mennesker, og det er vel at mærke mad med et langt lavere klimaaftryk.
Så når vi dyrker og spiser flere plantebaserede fødevarer, optager produktionen mindre land, og der kan blive plads til natur, skovrejsning, energiproduktion og alle de andre vigtige ting, vi gerne vil have på de danske arealer.
Udviklingen i retning af et mere plantebaseret fødevareerhverv er heldigvis i gang, og det er en udvikling, vi kommer til at understøtte yderligere med den handlingsplan for plantebaserede fødevarer, som vi kommer med senere i år.
Her vil de offentlige køkkener også blive adresseret.
Når vi alligevel ikke kan støtte dagens beslutningsforslag, skyldes det flere ting.
For det første er vi i gang med en større afbureaukratiseringsøvelse, der handler om at give kommuner og regioner mere frihed og flere muligheder for at tilrettelægge deres arbejde.
Derfor mener vi ikke, at tiden lige nu er til at pålægge flere krav fra statens side.
Vi vil til gengæld gerne understøtte de kommuner og regioner, der ligesom os og forslagsstillerne ønsker at speede omstillingen op.
F.eks. har Socialdemokratiet været med til at sikre, at Furesø Kommune som den første i landet tog kød med i kommunens klimaregnskab, ud over at maden i Furesø Kommunes køkkener er blevet sundere og mere klimavenlig.
Det har da også haft en positiv effekt, at det er blevet billigere at indkøbe, og derfor er der også blevet råd til at omlægge til økologi.
I Aarhus Kommune har vi sørget for, at maden bliver grønnere og sundere.
Den anden grund til, at vi ikke kan støtte dagens beslutningsforslag, er, at der simpelt hen mangler de rette kompetencer rundtom i landets offentlige køkkener til at sikre, at man kan lave sund, spændende og næringsrig grøn mad.
Derfor har vi i årets finanslov afsat 2 mio. kr. til at sikre, at flere får plantebaseret mad på skoleskemaet på vores gastronomiske erhvervsuddannelser.
Når kokkene og køkkenpersonalet opdager, hvor sjovt og spændende det er at lave grøn mad, så tager de det med ud på deres arbejdspladser.
Vi er derfor slet ikke i tvivl om, at retningen går mod flere grønne valgmuligheder i landets køkkener, både offentlige og private, og vi skubber hele tiden på udviklingen med midler, inspiration, kostråd og uddannelse.
Socialdemokratiet støtter intentionen i forslaget, men kan ikke støtte det konkrete forslag.